รัฐมนตรีประจำสำนักนายกรัฐมนตรี ตรวจเยี่ยมการดำเนินงานกองทุนหมู่บ้านและชุมชนเมือง และโครงการเพิ่มความเข้มแข็งของเศรษฐกิจฐานราก
ที่ชุมชนบ้านโพนขวาว หมู่ที่ 10   ตำบลจิกดู่ อำเภอหัวตะพาน จังหวัดอำนาจเจริญ นายสุวพันธุ์ ตันยุวรรธนะ รัฐมนตรีประจำสำนักนายกรัฐมนตรี  รศ.นที ขลิบทอง ผู้อำนวยการสำนักงานกองทุนหมู่บ้านและชุมชนเมืองแห่งชาติ  พร้อมคณะลงพื้นที่ตรวจเยี่ยมการดำเนินงานกองทุนหมู่บ้านและชุมชนเมืองและโครงการเพิ่มความเข้มแข็งของเศรษฐกิจฐานราก ตามแนวทางประชารัฐของจังหวัดอำนาจเจริญ โดยมีนายสุริยะ อมรโรจน์วรวุฒิ ผู้ว่าราชการจังหวัดอำนาจเจริญ พร้อมด้วย นายวิชยันต์ บูรณะกิจภิญโญ รองผู้ว่าราชการจังหวัดอำนาจเจริญ นายวิรัตน์ กลิ่นขจร นายอำเภอหัวตะพาน หัวหน้าส่วนราชการ ผู้บริหารองค์กรปกครองส่วนท้องถิ่น เครือข่ายกองทุนหมู่บ้านฯ และประชาชนชาวอำเภอหัวตะพาน จังหวัดอำนาจเจริญ ให้การต้อนรับ
                   
ในการนี้ นายวุฒิพงษ์  บุญไชย ประธานกองทุนหมู่บ้านและชุมชนเมืองจังหวัดอำนาจเจริญ นำเสนอผลการดำเนินงานโครงการเพิ่มความเข้มแข็งของเศรษฐกิจฐานรากตามแนวทางประชารัฐจังหวัดอำนาจเจริญ  จากนั้นนายจำนงค์  สง่าพันธ์ ประธานกองทุนหมู่บ้านโพนขวาว หมู่ที่ 10 ตำบลจิกดู่ อำเภอหัวตะพาน จังหวัดอำนาจเจริญ  นำเสนอผลการดำเนินงานโรงผลิตน้ำดื่มชุมชนกองทุนหมู่บ้าน ซึ่งได้เริ่มดำเนินการจัดทำโครงการน้ำดื่ม ตราตาลโตนด เมื่อวันที่ 28 กรกฎาคม 2559  ทางรัฐบาลได้อนุมัติโครงการที่หมู่บ้านได้เสนอ จำนวน 500,000 บาท  จึงได้ดำเนินการจัดทำโรงผลิตน้ำดื่มชุมชนประชารัฐ โดยทางสมาชิกกองทุนหมู่บ้านได้รับประโยชน์จากโครงการที่รัฐบาลสนับสนุนเป็นอย่างมาก เพราะได้รับซื้อน้ำดื่ม ในราคาที่ถูกกว่าร้านค้า หรือรถน้ำที่มีการจัดส่งในหมู่บ้าน อีกทั้งน้ำที่ใช้ดื่มเป็นน้ำที่สะอาดและปลอดภัย
 
สำหรับในการลงพื้นที่ตรวจเยี่ยมการดำเนินงานกองทุนหมู่บ้านและชุมชนเมืองและโครงการเพิ่มความเข้มแข็ง ของเศรษฐกิจฐานรากตามแนวทางประชารัฐของจังหวัดอำนาจเจริญ ของรัฐมนตรีประจำสำนักนายกรัฐมนตรี ในครั้งนี้ เพื่อมอบนโยบายการดำเนินงานแก่สมาชิกคณะกรรมการกองทุนหมู่บ้านและชุมชนเมือง คณะกรรมการเครือข่ายกุองทุนหมู่บ้านและชุมชนเมืองและหน่วยงานที่เกี่ยวข้อง ซึ่งจังหวัดอำนาจเจริญมีจำนวนกองทุนหมู่บ้าน จำนวน 637 กองทุน แยกเป็นหองทุนหมู่บ้าน 607 กองทุน และกองทุนชุมชนเมือง 30 กองทุน ดำเนินการจดทะเบียนนิติบุคคล 632 กองทุน และไม่สามารถจดทะเบียนเป็นนิติบุคคลได้ 5 กองทุน โดยได้รับจัดสรรเงินทุนจากรัฐบาล และการเพิ่มทุนกองทุนหมู่บ้าน (ระยะที่ 1-3) และกองทุนหมู่บ้านที่ยื่นขอรับการสนับสนุนงบประมาณตามโครงการเพิ่มความเข้มแข็งของเศรษฐกิจฐานรากตามแนวทางประชารัฐ จำนวน 619 กองทุน โดยจำนวนโครงการที่ยื่นขอรับงบประมาณ 3 ลำดับแรก ได้แก่ บริการจัดงานชุมชน เกษตรฟาร์มรวม และระบบน้ำประปาหมู่บ้าน
    
โอกาสนี้ รัฐมนตรีประจำสำนักนายกรัฐมนตรี ได้พบปะสมาชิกฯ และเครือข่ายกองทุนหมู่บ้านและชุมชนเมือง พร้อมทั้งเยี่ยมชมโรงผลิตน้ำดื่มชุมชนกองทุนหมู่บ้าน บูธสินค้ากองทุนหมู่บ้าน สินค้าชุมชน และกิจกรรมโครงการประชารัฐ